b'\n_START_ARTICLE_\nMercedes-Benz E-sarja (W124)\n_START_SECTION_\nMercedes-Benz W124 (1984\xe2\x80\x931997)\n_START_PARAGRAPH_\nSuuren suosion saavuttanut Mercedes-Benz W123 sai seuraajakseen uuden W124-mallin vuodenvaihteessa 1984\xe2\x80\x931985. Korin muotoilu muistutti suuresti muutamaa vuotta aikaisemmin esitelty\xc3\xa4 pienemp\xc3\xa4\xc3\xa4 190-mallia. Edelt\xc3\xa4j\xc3\xa4\xc3\xa4n verrattuna auto oli kaventunut nelj\xc3\xa4 sentti\xc3\xa4. Ilmanvastuskerroin 0,29 oli luokan toiseksi alhaisin. Paremmaksi ylsi ainoastaan Renault 25. Ajo-ominaisuuksia haluttiin parantaa yhdist\xc3\xa4m\xc3\xa4ll\xc3\xa4 j\xc3\xa4m\xc3\xa4k\xc3\xa4t kaasuiskunvaimentimet ja pehme\xc3\xa4hk\xc3\xb6t jouset. Poikkeuksellinen ja erikoinen ratkaisu oli tuulilasinpyyhin, joita oli vain yksi kappale._NEWLINE_Moottorivalikoiman uutuutena olivat kuusisylinteriset 260 E (166\xc2\xa0hv) ja 300 E (188\xc2\xa0hv) sek\xc3\xa4 dieselit 200 D (72\xc2\xa0hv), 250 D (90\xc2\xa0hv) ja 300 D (109\xc2\xa0hv). Dieselmoottorit olivat kehittyneet merkitt\xc3\xa4v\xc3\xa4sti aikaisimpiin verrattuina. Ne olivat hiljaisia ja nopeak\xc3\xa4yntisi\xc3\xa4. W124-mallin my\xc3\xb6t\xc3\xa4 Mercedes-Benz toi Saksassa ensimm\xc3\xa4isten valmistajien joukossa markkinoille katalysaattorilla varustettuja bensiinimoottoreita._NEWLINE_Syksyll\xc3\xa4 1985 esiteltiin farmarimalli 200 T-300 TD Turbo. Tavaratilan koko oli kasvanut edellismalliin verrattuna 10 prosentilla._NEWLINE_Alkuvuodesta 1987 mallisarjaan tulivat coup\xc3\xa9-mallit 230 CE ja 300 CE. Vaikka coup\xc3\xa9 ulkoisesti muistuttikin suuresti sedania, niille yhteisi\xc3\xa4 korinosia olivat itse asiassa vain keula ja takavalot. Akseliv\xc3\xa4li oli sedania 8,5 sentti\xc3\xa4 lyhyempi._NEWLINE_Syksyll\xc3\xa4 1987 moottorivalikoimaa t\xc3\xa4ydennettiin turbodieseleill\xc3\xa4 250 D Turbo (126\xc2\xa0hv) ja 300 D Turbo (145\xc2\xa0hv). Turbodieselit tunnisti oikean etukulman ritil\xc3\xa4st\xc3\xa4, josta turboahdin otti j\xc3\xa4\xc3\xa4hdytysilmansa. Samaan aikaan esiteltiin nelivetoiset 4-Matic-mallit. Normaalisti voima v\xc3\xa4litet\xc3\xa4\xc3\xa4n takapy\xc3\xb6rille, mutta vaikeissa olosuhteissa nelivetoj\xc3\xa4rjestelm\xc3\xa4 voi jakaa vetovoimaa suhteessa 50/50._NEWLINE_Syksyll\xc3\xa4 1989 W124 sai muiden Mercedes-Benz-mallien tavoin kylkiins\xc3\xa4 korin v\xc3\xa4riin s\xc3\xa4vytetyt muovipaneelit. CE-malleissa ne kuitenkin olivat olleet alusta alkaen. Sis\xc3\xa4tiloissa tehtiin parannuksia istuimiin ja uusittiin verhoilu. Uusia mallivaihtoehtoja olivat 300 E 24 sek\xc3\xa4 vastaavat TE ja CE. Niiss\xc3\xa4 oli sama 24-venttiilinen moottori kuin 300 SL 24:ss\xc3\xa4, mutta hieman kevyemmin viritettyn\xc3\xa4. Tehoa oli 220 hevosvoimaa. Suunnilleen samoihin aikoihin vakiovarusteisiin lis\xc3\xa4ttiin ABS-jarrut._NEWLINE_Vuoden 1990 uutuuksia olivat huippumallit 400 E ja 500 E. N\xc3\xa4ist\xc3\xa4 j\xc3\xa4lkimm\xc3\xa4inen erottui ulkon\xc3\xa4\xc3\xb6lt\xc3\xa4\xc3\xa4n jonkin verran perusmalleista ja sen suunnittelussa oli avustanut Porsche. Moottori oli 500 SL:n 326-hevosvoimainen 32-venttiilinen. 400 E:n moottori oli 4,2-litrainen 279-hevosvoimainen. Vuonna 1991 tulivat markkinoille avomallit._NEWLINE_Syksyll\xc3\xa4 1992 aikaisemmat bensiinimoottorit korvautuivat uusilla neliventtiilisill\xc3\xa4. Uudet malliversiot olivat 200 E (136\xc2\xa0hv), 220 E (150\xc2\xa0hv), 280 E (180\xc2\xa0hv) ja 320 E (220\xc2\xa0hv). Vakiovarustusta t\xc3\xa4ydennettiin muun muassa kuljettajan turvatyynyll\xc3\xa4 ja s\xc3\xa4hk\xc3\xb6peileill\xc3\xa4._NEWLINE__NEWLINE_Kes\xc3\xa4ll\xc3\xa4 1993 C-sarjan esittelyn yhteydess\xc3\xa4 mallista alettiin ensimm\xc3\xa4isen kerran k\xc3\xa4ytt\xc3\xa4\xc3\xa4 nime\xc3\xa4 E-sarja. My\xc3\xb6s ulkon\xc3\xa4k\xc3\xb6\xc3\xb6n tehtiin uudistuksia, muun muassa t\xc3\xa4hti oli nyt kiinnitetty konepeltiin maskin reunuksen sijasta. 2,5- ja 3,0-litraisiin dieselmoottoreihin tuli neliventtilikannet, ja tehot nousivat 113 ja 136 hevosvoimaan.'